पाएं अपने शहर की ताज़ा ख़बरें और फ्री ई-पेपरडाउनलोड करें
नागौर जिले के इड़वा में रहने वाले 73 वर्षीय प्रकाश चंद कोठारी को कोरोना हो गया था। इसके अगले ही दिन उनकी 71 वर्षीय पत्नी चैन कंवर कोठारी की रिपोर्ट भी पॉजिटिव आ गई। चैन कंवर पहले से ही डायबिटीज और बीपी की मरीज थीं। जब हालत ज्यादा बिगड़ने लगी तो दोनों को JLN चिकित्सालय में भर्ती कराया गया। यहां 10 दिन भर्ती रहने के दौरान दंपती ने निगेटिव होने के बजाय पॉजिटिविटी से एक दूसरे का साथ दिया। नर्सिंग स्टाफ का भी खूब सहयोग मिला। पॉजिटिव सोच और एक दूसरे के मोटिवेशन से दंपती ने इस बीमारी को मात दे दी। अब दोनों घर लौट आए हैं। बुजुर्ग दंपती ने बताया कि हॉस्पिटल में उन्हें एक दिन भी मौत का डर नहीं लगा।
दंपती के कोई संतान नहीं है। वे इड़वा गांव में पत्नी चैनकंवर के साथ रहते हैं। दैनिक भास्कर को कोठारी ने बताया कि उन्हें बुखार व खांसी हुई थी। इस पर उन्होंने 8 अप्रैल को गांव में कोविड की जांच करवाई। सांस लेने में तकलीफ होने लगी तो भांजे नवनीत चौरड़िया के पास नागौर आ गए। यहां पहुंचे तब तक उनकी रिपोर्ट पॉजिटिव आ चुकी थी। नागौर में ही डॉक्टर राजेंद्र बेड़ा की सलाह पर उन्होंने पत्नी की भी कोविड जांच करवाई तो वो भी पॉजिटिव मिलीं। वे बताते हैं कि उनका CT स्कोर 5 आया पर उनकी पत्नी का CT स्कोर 12 था। चिंता हुई, लेकिन सब्र रखा। 16 अप्रैल को दोनों JLN हॉस्पिटल के कोविड वार्ड में भर्ती हो गए।
नहीं था कोई भय
दंपती ने बताया कि इस दौरान उन्हें एक दिन भी मरने का डर नहीं लगा। हॉस्पिटल में पहुंचने पर उन्हें डॉक्टरों ने कहा था- 'आप पूरी हिम्मत रखना और अपनी सोच को पॉजिटिव रखना। पूरी उम्मीद है कि आप जल्द ठीक होकर घर लौटेंगे। इस पर उन्होंने डॉक्टरों को कहा था कि जब आपको पूरी उम्मीद है तो हमारी उम्मीद टूटने का तो सवाल ही नहीं है।'
हॉस्पिटल में भी मंत्र जाप
बकौल कोठारी, उनकी पत्नी चैन कंवर डायबिटीज और हाई बीपी की मरीज थीं। अस्पताल में भर्ती रहने के दौरान उनकी तबियत भी बिगड़ी। उन्हें ऑक्सीजन सपोर्ट पर भी रखा गया। इस दौरान उन्होंने खुद के साथ-साथ पत्नी को भी संभाला और उनकी सेवा करते हुए हर समय पॉजिटिव सोच के साथ मजबूत बनाए रखा। दंपती ने हॉस्पिटल में भी मंत्र जाप करना नहीं छोड़ा।
पॉजिटिव सोच और हिम्मत
कोठारी ने बताया, JLN हॉस्पिटल के कोविड वार्ड में ऑक्सीजन सपोर्ट पर रहने के दौरान वहां कार्यरत डॉ. सहदेव चौधरी, वीरेंद्र चौधरी, नर्सिंग स्टाफ नवीन पारीक और विनीत सोनी हर पेशेंट को हिम्मत देते थे। उनकी हौसला अफजाई करते थे। हमारे साथ भी ऐसा ही हुआ। स्टाफ मेरे पास बैठकर बार-बार कहता था- घबराइए नहीं। आप जल्दी ठीक हो जाएंगे। आपकी तो तबियत कुछ खराब नहीं है, आप से न जाने कितने ज्यादा सीरियस पेशेंट आए और ठीक होकर गए।
रखा पूरा ख्याल
कोठारी ने बताया कि इस विकट समय में उनके सबसे नजदीक उनका भांजा नवनीत चौरड़िया था। उन्होंने खाने-पीने, दवाई और अन्य जरूरी चीजों का भी पूरा ख्याल रखा। वो लगातार अस्पताल में भी आता था। इसके अलावा खाने-पीने को लेेकर हमने भी गंभीरता दिखाई। लिक्विड डाइट और गर्म दलिया पर फोकस किया। गर्म दलिया के साथ गर्म पानी, नींबू पानी, नारियल पानी, संतरे का जूस लेते थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva zho_Hant eng_Latn